Berohant és meztelenre vetkőzött az Astoriánál a metró alagútjába egy 18 éves fiú vasárnap reggel. Azonnal áramtalanították a pályát, és egy időre leállították a 2-es metrót. A rendőrök 200 méterrel beljebb érték utol. Agresszívan viselkedett, ezért egy hordágyhoz bilincselve hozták ki az alagútból – írta az RTL Klub.

A rendőrségre 8 óra 37 perckor érkezett bejelentés, hogy az Astoria megállónál egy férfi beszaladt a metró alagútba. A rendőrök az alagútban a 18 éves budapesti Sz. M. Márkot elfogták, és intézkedtek kórházba szállításáról. A fiatal ellen „közérdekű üzem működésének megzavarása bűntett” miatt indítottak eljárást.

A közlekedés délelőtt 10 órakor állt helyre a vonalon.